Maaherrantien silta

Maaherrantien silta oli Vantaanjoen ylittänyt rautatiesilta Viikinmäen ja Veräjämäen osa-alueilla Helsingissä. Sen rakentaminen aloitettiin vuoden 1935 alkupuolella:Herttoniemen radan vaikein rakennusvaihe Vantaalla. Kaikkiaan 19 km erikoisvalmisteisia betoni- Ja puupaaluja 130 m:n pituisen sillan perustuksiin, Helsingin Sanomat, 9.11.1935, nro 303, s. 3, Kansalliskirjaston digitaaliset aineistot. Viitattu 11.11.2025 niittausmenetelmällä rakennettu teräksinen ristikkosilta rakennettiin alun perin Herttoniemen satamarataa varten. Se koostui keskellä olevasta 54 metrin pituisesta ristikkosillasta ja molemmissa päissä olleista 18 metrin pituisista levysilloista.

Siltaosa rakennettiin yksiraiteista rataa varten, mutta perustuksissa varauduttiin kahteen raiteeseen. Satamaradalla ei kuitenkaan koskaan ollut niin paljon liikennettä, että toista raidetta olisi tarvittu. Satamaradan tavaraliikenne päättyi vuonna 1992, mutta sen jälkeen osa radasta toimi vielä huoltoraideyhteytenä, jota pitkin kuljetettiin muun muassa metrojunayksiköitä Roihupellon varikolle. Lisäksi sillassa oli jalankululle ja pyöräilylle tarkoitettu alempi siltataso.

2000-luvun alussa silta muutettiin osaksi Viikin ja Oulunkylän aseman välistä Maaherrantietä, ja uudistetut kiskot toteutettiin asfalttipäällysteisistä teräselementeistä ja urakiskoista, joiden päällä kulki ajorata. Siltaa alkoi junien lisäksi käyttää runkolinja 550. Raideliikenne sillalla päättyi vuonna 2012 sen jälkeen, kun metron uutena huoltoyhteytenä alettiin käyttää Vuosaaren satamarataa. 

 Purku 
pienoiskuva|Rautatiesillan tilalle rakennettiin uusi raitiosilta (etualalla), kun taas jalankulkua ja pyöräilyä varten rakennettiin taustalla näkyvä Tulvaniitynsilta. Kuva kesältä 2021.
Maaherrantien sillan hyödyntämistä pikaraitiotie Raide-Jokerin reitissä tutkittiin, mutta se osoittautui huonokuntoiseksi ja liian kapeaksi raitiotielle. Sillan säilyttämisen puolesta perustettiin kansalaisaloite. Siltaa kutsuttiin muun muassa ”Oulunkylän maamerkiksi, joka kuuluu Vantaanjokeen”. Sillan siirtäminen olisi kuitenkin ollut kallista ja vaikeaa.

Siltaa alettiin purkaa lokakuussa 2020, kun sen eteläpuolelle valmistui jalankululle ja pyöräilylle sivusuunnassa kaareutuva Tulvaniitynsilta. Ensimmäisessä vaiheessa purettiin alempi jalankulun ja pyöräilyn taso, ja kokonaisuudessaan silta purettiin maaliskuussa 2021. Raide-Jokeria varten rakennettiin Vantaanjoen yli uusi pikaraitiosilta, jossa on myös pyöräilykaistat. 

Uusi silta valmistui vuonna 2022. Vanhan sillan purkamisen vuoksi runkolinja 550 jouduttiin maaliskuussa 2021 siirtämään kiertoreitille. Samalla ilmoitettiin, etteivät linja-autot palaa Maaherrantielle rakennustöiden valmistumisenkaan jälkeen, sillä Raide-Jokeri rakennettiin sepeli- tai nurmiraiteelle, jonka päällä ei voi ajaa autoilla. Rautatiesillan välitukina olleita vanhoja paasikiviä otettiin uusiokäyttöön levähdyspaikoiksi lähialueen poluille.

 Kuvia 

 Lähteet 

Aiheesta muualla

 Video linja-autoliikenteestä sillalla (YouTube)
 Video sillan purkutöistä (YouTube)

Luokka:Helsingin sillat
Luokka:Suomen rautatiesillat
Luokka:Oulunkylä
Luokka:Viikki
Luokka:Helsingin entiset rakennukset ja rakennelmat
Luokka:Ristikkosillat
Luokka:Raideliikenteen historia
Luokka:Suomen entiset sillat
Luokka:Helsingin liikennehistoria